لقتيلة د مهسا أميني

ف 16 شتنبر 2022 توفات مهسا أميني، لي معروفة تا ب سميت جينا أميني، لي هيّا شابة كردية إيرانية تعرّضات ل تّعديب من طاراف لبوليس د لأخلاق لإيراني، بعدما تشدات حيت ماكانتش لابسة لحيجاب مزيان، ؤ ماتت موراها ف سّبيطار، غالباً بسباب ضربات على رّاس.

لبنت لي فعمرها 22 عام، و لي أصلها من مدينت ساݣيز، كانت ف زيارة ل خوها ف طهران، ملي شدّوها لبوليس. لألاف د نّاس تجمعو ل لݣنازة ديالها، ؤ لوفاة ديالها أدّات ل حتيجاجات ف عشرات د لمدون لإيرانية بحال طهران، إصفاهان، مشهد، ؤ ساݣيز، لي تجرحو فيها لمئات، تّعتاقلو كتر من 1500 واحد، و ماتو فيها كتر من 215 واحد، منهوم 27 دري صغير، ل حد سّاعة.

لبيان رّسمي ديال لبوليس و سّلطات لإيرانية كيݣول بلي جاتها سكتة قلبية، ؤ بلي ماتت ف كوما يوماين موراها. شّهود د لعيان ب لموقابيل ݣالو بلي لبوليس ضربوها بزاف على راسها، ؤ ردخوه ليها معا جّنب ديال طونوبيلة د لبوليس، حيت ردّات على سّبان و لمعيور ديالهوم. لكلينيك لي دّاوها ليها كانت دارت پوسط ف إنسطاݣرام تݣال فيه بلي كانت ديجا توفّات دماغياً ملي وصلات ل عندهوم، ولاكين هاد لپوسط تّحدف من بعد من لپلاطفورم. مجموعة د لهاكرز لإيرانيين قدرو يجبدو سّكان د رّاس ديالها، لي على حساب خوبارا طبيّين كيبيّن تهريسة ف لقلقولة ديالها، ؤ نزيف د دّم فوسط رّاس.

ف 17 شتنبر 2022، بداو حتيجاجات كبار لي نتاشرو ف بزاف د لمناطق د إيران، و خلّفو شلّا قتلى و جرحى و كتر من 20000 مْعتاقل، عدد منهوم تّحكم عليهوم ب لإعدام.

 مصادر 

تصنيف:إيران
تصنيف:وفيات 2022
تصنيف:جريمة
تصنيف:مقالات فيها مصدر و 3000 بايت
تصنيف:حتيجاجات د مهسا أميني